**Seletuskiri Kaasava eelarve menetlemise kord juurde**

**Mis on teie kaasava eelarve eesmärk?** Kas eesmärgiks on ühise keskkonna arendamine (näiteks objekt, mida omavalitsuse elanikud kasutatavad)? Või turistide meelitamine piirkonda või korraldada suurüritusi? Soovitakse hoopis lahendada probleeme kindlas valdkonnas, piiritledes, milliste teemadega seoses omavalitsus ideid ootab (nt rahvatervis, keskkonnakaitse)?

Jõelähtme valla kaasav eelarve on ellu kutsutud avalikult kasutatava investeeringu tegemiseks või avalikkusele suunatud ürituse korraldamiseks Jõelähtme valla elanike ettepanekute alusel. Arvestada tuleb, et kaasava eelarve raha saab kasutada üksnes avaliku kasutuse ja vaba juurdepääsuga **objektide** ja **ürituste** tarbeks. Kaasava eelarve tulemusel elluviidav idee peab pakkuma avalikku hüve, olema avalikus kasutuses või suunatud avalikkusele (üritus) ning ettepanek ei tohi tekitada **ebamõistlikku kulu** Jõelähtme valla järgnevate aastate eelarvetele.

Elanikel on võimalus kaasa rääkida, kuidas kasutada valla aasta eelarvest 30 000 eurot nii, et see teeks heameelt ning oleks kasulik võimalikult paljudele elanikele. Ühe projekti maksumus saab olla 3000 kuni 10 000 eurot. Kokku rahastatakse nii mitut projekti kui ettenähtud summa lubab, nt kolm projekti maksumusega 10 000 eurot või kümme projekti maksumusega 3000 eurot. Tingimuseks on, et ühes piirkonnas viiakse ellu vaid üks enim hääli saanud projekt.  
Näide: Kui näiteks Loo alevikus esitatakse kaks projekti, mis saavad enim hääli kogu Jõelähtme valla peale, saab rahastuse vaid kõige rohkem hääli saanud projekt ning järgmise rahastuse saab juba järgmine, teises piirkonnas enim hääli kogunud ettepanek, nt Neeme külas.

Esitatud ideede teostatavust hindab komisjon ning sõelale jäänud ideed liiguvad edasi tutvustamisele, arutamisele ja seejärel rahvahääletusele. Kaasava eelarve elluviimiseks saab ettepanekuid esitada vallavalitsuse poolt väljakuulutatud perioodil.

Kaasava eelarve eesmärgiks on valla elanike kaasamine eelarve koostamise protsessi, andes kohaliku kogukonna liikmetele võimalus teha ettepanekuid valla elu edendamiseks ja osaleda hääletamisel parimate ettepanekute väljaselgitamiseks.

Kaasava eelarve menetluse käigus esitatava projekti tulemusena realiseeritav investeeringuobjekt peab vallaeelarve mõistes liigituma investeerimistegevuseks ja sobituma valla arengukava ja üldplaneeringuga.

Investeeringuobjekt peab olema Jõelähtme vallaga seotud, olema avalikus kasutuses ning projektist ei tohi tekkida ebamõistlikke kulusid valla järgnevate aastate eelarvetele.

Esitatud ettepanekus peab olema märgitud:  
  1) ettepaneku esitaja nimi, kontakttelefon, e-posti aadress;  
  2) ettepaneku nimetus (lühike fraas, mis iseloomustab ettepaneku sisu);  
  3) ettepaneku eesmärk ja olulisus (lühike kirjeldus, millisele Jõelähtme valla vajadusele ettepanek vastab, millise probleemi lahendab või millise uue võimaluse avab, mis on ettepaneku eesmärk; miks on ettepaneku teostamine Jõelähtme valla eelarvest vajalik ja oluline);  
  4) sihtrühm (lühike kirjeldus, kes saavad probleemi lahendamisest või uue võimaluse avanemisest otsest kasu, nimetada hinnangulisest sihtrühma suurus, vanus jm olulised tunnused);  
  5) eelarve- ettepaneku maksumus, koos hinnapakkumistega  
  6) muu oluline info (joonis või kirjeldus sellest, mida oleks ettepaneku hindajail lisaks oluline teada).

  (5) vallavalitsus avaldab esitatud ettepanekud Jõelähtme valla veebilehel.

Idee puhul on oluline ka

* ideest osasaajate hulk,
* kooskõla valla üldplaneeringu ja [valla arengukavaga](https://joelahtme.ee/documents/381171/4197927/Joelahtme_valla_arengukava_2018_2025_avalikule+v%c3%a4ljapanekule.pdf/d8559196-978f-49c9-9f89-8271d6c81f89?version=1.0),
* originaalsus,
* kogukondade koostöö soodustamine,
* aktiivsete eluviiside soodustamine.

Kasutatud materjalid:

Kaasava eelarve juhend\_

Kose <https://www.riigiteataja.ee/akt/409052015026>

Paide <https://www.riigiteataja.ee/akt/405062018018>

Rapla ja Valga näiteid

Seletuskirja koostas:

Priit Põldma  
abivallavanem